Foto's: Eerste gevalle van cholera in Beira bevestig | Maroela Media
'n Jong meisie loop in plasse water by 'n skuiling in Inhamizua buite Beira in Mosambiek. (Foto: Themba Hadebe/AP)
Die eerste gevalle van cholera is in Beira in Mosambiek bevestig nadat die verwoestende sikloon Idai sowat twee weke gelede die grootste gedeelte van dié stad verwoes het.
Die Mosambiekse owerhede het Woensdag bevestig vyf gevalle van cholera is in Munhava, een van die armste woonbuurte in die stad, bevestig. Dié diagnose het net nog meer druk op reddingspanne geplaas om dringend te werk vir die oorlewing van derduisende inwoners wat tans in haglike omstandighede met geen toegang tot skoon water nie moet leef.
Ussein Isse, 'n senior Mosambiekse gesondheidsbeampte, sê laboratoriumtoetse het die choleragevalle bevestig. "Cholera skep 'n epidemiese situasie. Wanneer jy een geval het, kan jy maar verwag dat daar nog gevalle in daardie gemeenskap sal kom," het Isse gesê.
'n Bejaarde man lê op die grond nadat iemand sy sak rys uit sy hande geruk het soos inwoners van die Nyamatande-nedersetting in Mosambiek skarrel om sakke kos te gryp wat 'n helikopter van die Suid-Afrikaanse Weermag aflewer. (Phill Magakoe/AP)
Cholera is 'n groot bekommernis vir sikloonoorlewendes wat nou in oorvol kampe, skole, kerke en op enige droë gronddele woon, aangesien groot dele grond steeds deur vloedwater bedek word. Die siekte word versprei deur besmette kos en water en veroorsaak akute diarree wat binne ure slagoffers se dood kan veroorsaak indien dit nie onmiddellik behandel word nie.
Die Wêreldgesondheidsorganisasie het gewaarsku 'n "tweede ramp" sal Mosambiek tref as cholera deur die verwoeste gebied versprei. Die organisasie het gister gesê entstof vir 900 000 cholera-inentings sal na verwagting later die week in die land aankom.
Die sikloon het meer as 460 lewens in Mosambiek geëis en 1,8 miljoen mense in rampspoedige omstandighede geplaas. Pres. Filipe Nyusi het verlede week beraam tot 1 000 mense kon in die ramp omgekom het. Die dodetal sal na verwagting nog styg namate die vloedwater wegsak en nog liggame sigbaar raak, het noodpersoneel gesê.
Daar word vermoed dat die presiese dodetal van die ramp dalk nooit bepaal sal kan word nie.
'n Vragvliegtuig laai noodverraad af terwyl 'n helikopter volgemaak word met brandstof by die internasionale lughawe in Beira, Mosambiek. (Foto: Tsvangirayi Mukwazhi/AP)
Gesondheidswerkers is tans besig om klinieke oor die hele Beira te open wat as die kern dien vir reddingsoperasies in die gebied. In sommige gevalle het mense begin om stilstaande water langs die pad te drink, wat die verspreiding van cholera verhoog, het die organisasie Doctors Without Borders gesê. Ander mense drink water uit besmette waterputte.
Die hulpgroep sê hy het in die afgelope paar dae reeds honderde gevalle van diarree gesien. "Dit sal waarskynlik lei tot 'n dramatiese toename in aansteeklike siektes, waaronder veluitslag, lugweginfeksies en malaria oor die volgende dae en weke," het Gert Verdonck, die groep se noodgevalkoördineerder in Beira, gesê.
Vandag kon reddingspanne wel daarin slaag om die waterstelsel in Beira te herstel, hoewel sommige mense steeds nie toegang tot skoon water het nie. Drinkbare water word wel nou oor die verwoeste gebiede versprei totdat die hele waterinfrastruktuur herstel kan word.
Die dodetal in Zimbabwe staan tans op 259 en minstens 56 mense is in Malawi dood.
Kosvoorraad word op 'n helikopter gelaai by die internasionale lughawe in Beira, Mosambiek. (Foto: Tsvangirayi Mukwazhi/AP)
'n Kerkgebou wat deur sikloon Idai beskadig is in Beira, Mosambiek. (Foto: Tsvangirayi Mukwazhi/AP)
Kinders speel buite 'n kerkgebou in Beira, Mosambiek. (Foto: Tsvangirayi Mukwazhi/AP)
'n vry land waar almal grond besit. Help dit hulle? Net mooi niks. Sou hulle dieselfde reddingspogings in SA geloots het? Ek glo nie want hulle het niks, geen infrastruktuur. So help grondbesit jou met 'n onbevoege regering, nee. Daarom is 'n sterk ekonomie met bevoegde mense (geen kaders) nodig om 'n land reg te regeer. Nog 'n failed state wat hulself nie kan help nie. En nog steeds stem hulle vir die idiote wat hul regeer… jammer..
Het julle geen nuus oor Durban wat brand vandag nie 27/03/2019
Natuurlik gee die blf die wit mense die skuld.
Hi ek en my familie bly ook hier in Beira. Wel ek was deur sikloon Dimoina in Komatipoort in die vroeë 80's en daar was baie reën. Maar nie regtig wind nie. Ek en my familie was daai nag 14 MAART 2019 in Idai in Beira se oog. En laat ek julle vertel dit was n monster met 230 km/h wind teen 2000 hrs alreeds, wat eers van die Suide gekom het en teen 0100 die oggend van die 15 de Maart stil geraak het. En toe begin die moeilikheid. Die wind het van noorde gekom an alles in sy… Lees meer »